László Tőkés
**László Tőkés** (s. 1. huhtikuuta 1952 Cluj-Napoca) on romanialaissyntyinen unkarilainen poliitikko. Hän on etnisesti unkarilainen ja toimi Romaniassa protestanttisena pappina, joka aikoinaan oli voimakas Nicolae Ceaușescun kriitikko. Sittemmin hän on toiminut sekä Romanian että Unkarin politiikassa.

Tőkés opiskeli vuosina 1971–1975 Clujin protestanttisen teologian instituutissa. Hän toimi pappina Brașovissa (1975–1977), Dejissä (1977–1984) ja Timișoarassa (1986–1990). Vuonna 1990 hänestä tuli Romanian reformoidun kirkon Királyhágómellékin hiippakunnan piispa.

Osuus Romanian vallankumoukseen
-------------------------------

Securitate sai kommunismin ajan Romaniassa määräyksen häätää Tőkés kotoaan. Häntä syytettiin muun muassa sopimattomiksi katsotuista yhteyksistä ulkomaisiin tiedotusvälineisiin. Tőkés kieltäytyi lähtemästä. Ihmisiä alkoi 15. joulukuuta 1989 kerääntyä hänen kotinsa ympärille Timișoarassa osoittaakseen tukensa. Protesti laajeni yleisluontoisemmaksi liikkeeksi koko kommunistista järjestelmää vastaan, mikä sysäsi liikkeelle Romanian vallankumouksen 1989. Tőkés nousi kuuluisuuteen Radio Free Europen tiedotettua hänen tapauksestaan.

Poliittinen ura
---------------

Tőkés toimi Romanian politiikassa sitoutumattomana ja Romanian unkarilaisten demokraattinen liitto -puolueen edustajana. Hän istui Euroopan parlamentissa Romanian edustajana vuosina 2007–2014 ja sitten Unkarin edustajana vuosina 2014–2019. Tőkés kuului vuoteen 2009 Vihreät / Euroopan vapaa allianssi -ryhmään ja sen jälkeen Euroopan kansanpuolueen ryhmään. Hän toimi Euroopan parlamentin varapuheenjohtajana vuosina 2010–2012.

Tőkés sai vuonna 2009 Romanian tähden ritarikunnan kunnia-arvon. Se peruttiin kuitenkin vuonna 2013, koska Tőkés toi esiin kannatuksensa "protektoraatin" aseman myöntämiselle Transylvanialle Unkarin toimesta. Hän on saanut myös muun muassa Victims of Communism Memorial Foundationin myöntämän Truman–Reagan Medal of Freedomin, Robert Schuman -mitalin, Geuzenpenning-mitalin, Neljän vapauden palkinnon ja useita kunniatohtorin arvoja. Vuonna 1990 Tőkés oli ehdolla Nobel-palkinnon saajaksi.

Lähteet
-------

1. 1 2 3  László TŐKÉS European Parliament, viitattu 29.1.2024 (englanniksi)
2. 1 2 3  Anca Bernovici, MEP Laszlo Tokes Loses For Good The ‘Star Of Romania’ Distinction Romania Journal 27.2.2016, viitattu 29.1.2024 (englanniksi)
3. 1 2  Carmen Paun, Thirty years after Romanian revolution, questions remain Politico 25.12.2019, viitattu 29.1.2024 (englanniksi)
4. 1 2 3  Chris D. Ivanes, Romania: A Kidnapped Revolution and the History of A Pseudo- Transition Monash University: Eras Journal 11/2001, viitattu 29.1.2024 (englanniksi)
5. 1 2  László TŐKÉS Calea Europeana 27.3.2014, viitattu 29.1.2024 (romaniaksi)
6. ↑  Robert Schuman Medal EPP Group in the European Parliament, viitattu 29.1.2024 (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Yhdysvallat
* Romania
* Alankomaat

 |
|  |
| Muut | 
* IdRef

 |

 |